English: Thank you for the comments and the questions. I'll deal with your final point, actually, because it follows on from some of the conversations we had earlier more generally about our whole system, because the lost hours are an impact upon the staff and the patient, they're an impact on the community, because the risk that is being managed if an ambulance is held up at a hospital site means that a potential risk in the community where that paramedic crew could be going is not being managed, but it's also about there are people in the wrong place waiting in emergency departments who aren't able to go into beds if they need to go into beds or to be able to be discharged. And so we have a number of medically fit people at any one time in each of our major hospitals, and that's why I focus on health and social care, going back to the part of the point of having a parliamentary review that covers health and social care. In the recent round of meetings that I'm undertaking with health and local government partners there's been a real focus on delayed transfers. But, on that point, the front door of a hospital is only part of the system, and, actually, without the link with social care, we won't see the flow that we need, and so the very understandable frustrations that staff have, whether they're in an emergency department or an ambulance, and that patients themselves have - it's not going to be realised. Now, we have seen progress. So, our delayed transfers of care have moved on positively and they're still at historical lows, which is a good contrast with the position in England, but the progress we've made since the introduction of the new model in ambulance services has stalled, and I want to see further progress made on lost hours, but that won't happen unless there's a focus on the whole system, because otherwise we'll simply shift the problem from one part to another, and, if we build extra capacity into one part of that system without actually understanding the flow through it, we'll simply clog people up in a different part of the system. So, it is part of the reason why I've taken the time not just, a year on from 'A Healthier Wales', to go and review more general progress, but I want to look again at the health of the whole system, because otherwise we won't answer the problem properly in a way that is properly sustainable. On your point about staff, actually, there has been progress made on sickness absence within the health board; there's been a reduction over the last six months in sickness absence rates - within the ambulance trust, rather. The challenge, though, is to make sure that that is sustained, because the ambulance service has the highest sickness absence rates of any part of the NHS family, as you know and as you've regularly pointed out from time to time. It's partly about mental health and stress-related absences. It's also about musculoskeletal absence, as one of the two largest parts of that. We've made some progress within the ambulance service in reducing mental health-related absences, but we haven't seen the sort of reduction we want to on musculoskeletal-related absences. So, that does help us to know that the employer knows the area that it needs to go at to see further improvement, because there's been an improvement of more than a percentage in terms of the absence rate, but it is still at a significantly higher rate than the NHS Wales average. On your point about stroke care - and, again, it's part of the system, not the whole story, and I think it's fair the way that you put the question about the clinical pathways. They're not just about what happens when someone is delivered by a paramedic crew to a part of the hospital system; it is about what happens through the whole part of our system. So, the staff audits that I take a regular interest in tell us about whether people are admitted to the right part of our system, how quickly they're seen when they're there, but also then the focus we'll need to have on revising some of those measures about how quickly people receive rehabilitation. That's a key part of living through and living well after a stroke as well. And, in the statement, I have committed to both develop measures and to report on them publicly to understand that the ambulance part of that equation is doing its job properly, and that will then feed into the wider staff audit that we publish in association with the Royal College of Physicians to tell us about the care being delivered within our hospital setting and, crucially, the further investment that I'm sure we need to make in rehabilitation services as well.
Welsh: Diolch am y sylwadau a'r cwestiynau. Fe wnaf ymdrin â'ch pwynt olaf, a dweud y gwir, gan ei fod yn dilyn ymlaen o rai o'r sgyrsiau a gawsom yn gynharach yn fwy cyffredinol am ein system gyfan, oherwydd bod yr oriau coll yn effeithio ar y staff a'r claf, maen nhw'n effeithio ar y gymuned, gan fod y perygl sy'n cael ei reoli os caiff ambiwlans ei ddal ar safle ysbyty yn golygu na fydd perygl posibl yn y gymuned lle gallai'r criw hwnnw o barafeddygon fod yn mynd iddo, yn cael ei reoli, ond mae hefyd yn ymwneud â bod pobl yn y lle anghywir yn aros mewn adrannau achosion brys nad ydynt yn gallu mynd i mewn i welyau os oes angen iddyn nhw fynd i mewn i welyau neu allu cael eu rhyddhau. Ac felly mae gennym ni nifer o bobl sy'n iach yn feddygol ar unrhyw adeg ym mhob un o'n hysbytai mawr, a dyna pam fy mod yn canolbwyntio ar iechyd a gofal cymdeithasol, gan fynd yn ôl at y rhan o'r pwynt o gynnal adolygiad seneddol sy'n cwmpasu iechyd a gofal cymdeithasol. Yn y cylch diweddar o gyfarfodydd yr wyf i'n eu cynnal gyda phartneriaid iechyd a llywodraeth leol, bu pwyslais gwirioneddol ar oedi wrth drosglwyddo gofal. Ond, ar y pwynt hwnnw, dim ond rhan o'r system yw drws ffrynt ysbyty, ac, mewn gwirionedd, heb y cysylltiad â gofal cymdeithasol, ni fyddwn yn gweld y llif y mae ei angen arnom, ac felly nid yw'r rhwystredigaethau dealladwy iawn sydd gan y staff, p'un a ydyn nhw mewn adran achosion brys neu ambiwlans, ac sydd gan y cleifion eu hunain - nid yw'n mynd i gael ei wireddu. Nawr, rydym wedi gweld cynnydd. Felly, mae'r achosion o oedi wrth drosglwyddo gofal wedi symud ymlaen yn gadarnhaol ac maen nhw'n dal ar lefel isel yn hanesyddol, sy'n wrthgyferbyniad da i'r sefyllfa yn Lloegr, ond mae'r cynnydd a wnaed gennym ers cyflwyno'r model newydd mewn gwasanaethau ambiwlans wedi arafu, ac rwyf eisiau gweld cynnydd pellach yn cael ei wneud ar oriau coll, ond ni fydd hynny'n digwydd oni bai bod pwyslais ar y system gyfan, oherwydd fel arall byddwn ni ond yn symud y broblem o'r naill ran i'r llall, ac, os byddwn yn cynnwys capasiti ychwanegol mewn un rhan o'r system honno heb ddeall, mewn gwirionedd, y llif drwyddi, byddwn ni ond yn cronni pobl mewn rhan wahanol o'r system. Felly, mae'n rhan o'r rheswm pam fy mod wedi cymryd yr amser nid yn unig, flwyddyn ar ôl 'Cymru Iachach', i fynd i adolygu cynnydd yn fwy cyffredinol, ond rwyf eisiau edrych eto ar iechyd y system gyfan, oherwydd fel arall ni fyddwn yn ateb y broblem yn iawn mewn modd sy'n gwbl gynaliadwy. O ran eich pwynt am staff, mewn gwirionedd, gwnaed cynnydd o ran absenoldeb salwch yn y bwrdd iechyd; bu gostyngiad dros y chwe mis diwethaf mewn cyfraddau absenoldeb oherwydd salwch - o fewn yr ymddiriedolaeth ambiwlans, yn hytrach. Yr her, serch hynny, yw sicrhau bod hynny'n cael ei gynnal, oherwydd mae gan y gwasanaeth ambiwlans y cyfraddau absenoldeb oherwydd salwch uchaf o unrhyw ran o deulu'r GIG, fel y gwyddoch chi ac fel yr ydych chi wedi'i nodi'n rheolaidd o bryd i'w gilydd. Mae'n rhannol yn ymwneud ag iechyd meddwl ac absenoldebau sy'n gysylltiedig â straen. Mae hefyd yn ymwneud ag absenoldeb yn sgil anhwylderau cyhyrysgerbydol, fel un o'r ddwy ran fwyaf o hynny. Rydym ni wedi gwneud rhywfaint o gynnydd yn y gwasanaeth ambiwlans o ran lleihau absenoldebau sy'n gysylltiedig ag iechyd meddwl, ond nid ydym wedi gweld y math o ostyngiad yr ydym ni eisiau ei weld ar absenoldebau sy'n gysylltiedig ag anhwylderau cyhyrysgerbydol. Felly, mae hynny'n ein helpu i wybod bod y cyflogwr yn gwybod am y maes y mae angen iddo fynd iddo i weld gwelliant pellach, oherwydd bu gwelliant o fwy na chanran o ran y gyfradd absenoldeb, ond mae ar gyfradd sylweddol uwch o hyd na chyfartaledd GIG Cymru. Ynglŷn â'ch pwynt am ofal strôc - ac, unwaith eto, mae'n rhan o'r system, nid y stori gyfan, ac rwy'n credu ei bod yn deg y ffordd y gwnaethoch chi ofyn y cwestiwn am y llwybrau clinigol. Maen nhw'n ymwneud â mwy na'r hyn sy'n digwydd pan fydd rhywun yn cael ei gludo gan griw o barafeddygon i ran o'r system ysbytai; mae'n ymwneud â'r hyn sy'n digwydd drwy ein system gyfan. Felly, mae'r archwiliadau staff, yr wyf yn cymryd diddordeb cyson ynddyn nhw, yn dweud wrthym ni pa un a yw pobl yn cael eu derbyn i'r rhan iawn o'n system, pa mor gyflym y cânt eu gweld pan fyddan nhw yno, ond hefyd y pwyslais y bydd angen inni ei gael ar adolygu rhai o'r mesurau hynny ynglŷn â pha mor gyflym y mae pobl yn cael gwasanaethau adsefydlu. Mae hynny'n rhan allweddol o fyw trwy strôc a byw'n dda ar ôl cael strôc hefyd. Ac, yn y datganiad, rwyf wedi ymrwymo i ddatblygu mesurau ac adrodd arnyn nhw'n gyhoeddus i ddeall bod rhan ambiwlans yr hafaliad hwnnw'n gwneud ei waith yn iawn, a bydd hynny wedyn yn cyfrannu at yr archwiliad staff ehangach y byddwn yn ei gyhoeddi ar y cyd â Choleg Brenhinol y Meddygon i ddweud wrthym am y gofal sy'n cael ei ddarparu yn ein hysbytai ac, yn hollbwysig, am y buddsoddiad pellach rwy'n siŵr bod angen inni ei wneud hefyd mewn gwasanaethau adsefydlu.